Regeringen dropper forslaget om besparelser på landets friskoler, fortæller finansminister Nicolai Wammen (S) til TV 2. - Jeg må bare konstatere, at der ikke er opbakning til vores forslag blandt de partier, som vi forhandler med. Derfor kommer forslaget ikke til at være en del af forhandlingerne fra nu af, siger han. Den beslutning glæder Enhedslistens politiske ordfører, Pernille Skipper. - Vi er glade for, at de har taget forslaget helt af bordet, siger hun til TV 2. Regeringen ønskede at skære i det statslige tilskud til fri- og privatskoler, så de fik cirka 2994 kroner mindre per elev om året. I alt ville regeringen tage 300 millioner kroner fra friskolerne og bruge dem på folkeskolen i stedet. Modstand fra start Siden den socialdemokratiske regering fremlagde forslaget, har der været massiv modstand mod det. Hele blå blok og Radikale Venstre stillede sig imod en beskæring af tilskuddet til friskolerne. På trods af flertallet imod regeringens ambitioner ville Socialdemokratiets finansordfører, Christian Rabjerg Madsen, ikke lægge forslaget i graven i begyndelsen af oktober. - Vi ser hellere, at man bruger midlerne på at styrke velfærden og folkeskolerne, og så må vi jo tage den forhandling med de andre partier, sagde han i forbindelse med præsentationen af finanslovsforslaget til Altinget. Selvom friskole-forslaget nu er lagt i graven, håber Pernille Skipper på, at man stadig kan finde penge til folkeskolerne. - Det er stadig på bordet, at vi skal have styrket vores folkeskole, slår hun fast.

Opsummering:
Socialdemokratiets spareforslag på friskolerne har mødt modstand fra start.